**Ministru kabineta noteikumu projekta „Grozījumi Ministru kabineta 2012.gada 21.februāra noteikumos Nr.122 “Kārtība, kādā izsniedz, anulē vai uz laiku aptur Eiropas Kopienas atļaujas, Eiropas Kopienas atļauju kopijas un autovadītāja atestātus starptautiskajiem komercpārvadājumiem ar autotransportu Eiropas Savienības teritorijā”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Autopārvadājumu likuma 5.1 panta pirmās daļas 8.punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Kopienas atļaujas, Eiropas Kopienas atļauju kopijas un autovadītāja atestātus starptautiskajiem komercpārvadājumiem ar autotransportu Eiropas Savienības teritorijā izsniedz valsts SIA „Autotransporta direkcija” (turpmāk – Autotransporta direkcija) saskaņā ar Ministru kabineta 2012.gada 21.februāra noteikumiem Nr.122 “Kārtība, kādā izsniedz, anulē vai uz laiku aptur Eiropas Kopienas atļaujas, Eiropas Kopienas atļauju kopijas un autovadītāja atestātus starptautiskajiem komercpārvadājumiem ar autotransportu Eiropas Savienības teritorijā” (turpmāk – noteikumi Nr.122).Noteikumu projekts paredz:1. iespēju personām Eiropas Kopienas atļaujas, Eiropas Kopienas atļaujas kopijas un autovadītāja atestāta starptautiskajiem komercpārvadājumiem ar autotransportu Eiropas Savienības teritorijā (turpmāk – autovadītāja atestāts) saņemšanai, pieteikties elektroniski, aizpildot speciālu tiešsaistes formu Autotransporta direkcijas tīmekļa vietnē (e-pakalpojums). Elektronisko dokumentu apmaiņai un personas identitātes pārbaudei paredzēts izmantot Vienoto valsts un pašvaldību pakalpojumu portālu [www.latvija.lv](http://www.latvija.lv). Saskaņā ar Fizisko personu elektroniskās identifikācijas likuma 3.panta trešās daļas 1. punktu elektroniskā identifikācija uzskatāma par notikušu un ir pielīdzināma fiziskās personas identitātes pārbaudei klātienē, uzrādot personu apliecinošu dokumentu, ja tā veikta ar kvalificētu vai kvalificētu paaugstinātas drošības elektroniskās identifikācijas līdzekli un atbilst šā likuma prasībām. Lai nodrošinātu noteikumu projektā paredzēto personas identifikācijas procesu, tiks izmantota kvalificēta personas elektroniskā identifikācija, kas būs pielīdzināma personas identitātes pārbaudei klātienē. Attiecīgā procesa īstenošana tiks veikta, pamatojoties uz sadarbības līgumu “Par autentifikācijas moduļa „Vienotā pieteikšanās” ieviešanu un darbināšanu”, kas noslēgts starp Autotransporta direkciju un Valsts reģionālās attīstības aģentūru. 2. svītrot 30 dienu termiņu lēmuma pieņemšanai par Eiropas Kopienas atļaujas izsniegšanu. Noteikumu Nr.122 6.punkts paredz, ka lēmumu par Eiropas Kopienas atļaujas izsniegšanu Autotransporta direkcija pieņem 30 dienu laikā pēc iesnieguma saņemšanas. Nereti šajā termiņā nav iespējams pieņemt lēmumu, jo vairumā gadījumu pārvadātājs iesniegumu Eiropas Kopienas atļaujas saņemšanai iesniedz vienlaikus ar iesniegumu licences saņemšanai. Šajā gadījumā ir nepieciešams izvērtēt pārvadātāja labo reputāciju. Tam nolūkam tiek nosūtīts pieprasījums Iekšlietu ministrijas Informācijas centram sniegt informāciju no Sodu reģistra. Gadījumā, ja pieprasījumā minētā persona ir bijusi sodīta ārzemēs, tad nereti atbilde tiek saņemta laika periodā, kas ilgāks par 30 dienām. Svītrojot minēto normu, lēmuma pieņemšanas termiņu turpmāk noteiks Administratīvā procesa likums; 3. svītrot prasību uzrādīt autovadītāja darba atļaujas kopiju. Pārliecināties par to, ka personai ir atļauja strādāt Latvijā, būs iespējams Iekšlietu ministrijas Pilsonības un migrācijas lietu pārvaldes uzturētajā Darba atļauju reģistrā. Lai Autotransporta direkcija varētu saņemt ziņas no Darba atļauju reģistra, starp Autotransporta direkciju un Pilsonības un migrācijas lietu pārvaldi paredzēts noslēgt līgumu par lietotāja tiesību piešķiršanu Darba atļauju reģistrā (skatīšanās režīmā).4. precizēt dokumenta nosaukumu, ar kuru tiek apliecināta profesionālā kvalifikācija. Ministru kabineta 2010.gada 2.februāra noteikumi Nr.103 “Transportlīdzekļu vadītāja tiesību iegūšanas un atjaunošanas kārtība un vadītāja apliecības izsniegšanas, apmaiņas, atjaunošanas un iznīcināšanas kārtība” paredz, ka transportlīdzekļu vadītājiem, kuri nav ES un EEZ pilsoņi un kuriem ir Latvijā saņemta darba atļauja, kā profesionālo kvalifikāciju apliecinošs dokuments papildus viņa ārvalsts vadītāja apliecībai tiek izsniegta vadītāja kvalifikācijas karte. Attiecīgi ir jāprecizē noteikumu Nr.122 17.4.apakšpunktā minētā dokumenta nosaukums;5. konkretizēt nosacījumus un termiņus, kādos pārvadātājam ir jāinformē kompetentā iestāde un kādos tiek anulēta Eiropas Kopienas atļauja, Eiropas Kopienas atļaujas kopija un autovadītāja atestāts.  |
| 3. | Projekta izstrādē iesaistītās institūcijas | Satiksmes ministrija, Autotransporta direkcija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 2016.gada janvāra sākumā saskaņā ar Autotransporta direkcijas datiem bija 4636 licencēti autopārvadātāji un 3659 pārvadātāji, kas saņēmuši Eiropas Kopienas atļaujas. To rīcībā ir 21927 autotransporta līdzekļu, kuriem izsniegtas 7700 licences kartītes un 14227 Eiropas Kopienas atļaujas kopijas. Vidēji gadā tiek izsniegtas vairāk nekā 900 Eiropas Kopienas atļaujas un 18000 Eiropas Kopienas atļaujas kopijas.2016.gada janvāra sākumā ir spēkā 1762 autovadītāju atestāti starptautiskajiem autopārvadājumiem ar autotransportu. Katru gadu izsniedz vairāk nekā 2000 autovadītāju atestātus. |
| 2. | Tiesiskā regulējuma ietekme uz tautsaimniecību un administratīvo slogu | Tiks nodrošināta iespēja pakalpojumu saņemšanai pieteikties elektroniski, izmantojot e-pakalpojumu Autotransporta direkcijas tīmekļa vietnē, tādējādi samazinot administratīvo slogu pārvadātājiem un uzlabojot Autotransporta direkcijas darba efektivitāti.Projekta 10.punkts nosaka pienākumu pārvadātājam informēt kompetento iestādi tādos gadījumos, kas var iestāties, bet var arī neiestāties, t.i., ja pārvadātājs ir pārtraucis komercdarbību, ja autotransporta līdzeklis vairs netiek izmantots komercpārvadājumu veikšanai, vai arī ja transportlīdzekļa vadītājs, kuram izsniegts transportlīdzekļa vadītāja atestāts, vairs netiek nodarbināts atbilstoši **Eiropas Parlamenta un Padomes 2009. gada 21. oktobra Regulas (EK) Nr. 1072/2009 par kopīgiem noteikumiem attiecībā uz piekļuvi starptautisko kravas autopārvadājumu tirgum** 5. panta 1. punktā minētajiem nosacījumiem. Pēc šāda iesnieguma saņemšanas kompetentā iestāde attiecīgo dokumentu (Eiropas Kopienas atļauju, Eiropas Kopienas atļaujas kopiju vai autovadītāja atestātu) anulē. |
| 3. | Administratīvo izmaksu monetārs novērtējums | Administratīvo izmaksu izmaiņas gada laikā autopārvadātājiem nepārsniedz 2000 *euro*. Tiesiskais regulējums Autotransporta direkcijai nerada papildus izmaksas saistībā ar informācijas pieņemšanas, apstrādes vai uzglabāšanas pienākumiem. |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām tiesību akta izstrādes procesā ievietots Satiksmes ministrijas tīmekļa vietnē 2016.gada 9.februārī. Noteikumu projekts tika nosūtīts biedrībai „Autopārvadātāju Asociācija „Latvijas auto”” un biedrībai „Latvijas Pasažieru pārvadātāju asociācija” saskaņošanai. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija, Autotransporta direkcija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros. Saistībā ar projekta izpildi nebūs nepieciešams veidot jaunas institūcijas vai likvidēt vai reorganizēt esošās. |
| 3. | Cita informācija | Nav |

Anotācijas III, IV un V sadaļa – projekts šīs jomas neskar.

Satiksmes ministrs U.Augulis

Vīza: valsts sekretārs K.Ozoliņš

25.04.2016 15:00

1005

I.Pētersone 67028324

Inara.petersone@sam.gov.lv

S.Tanne 67686480,

sandra.tanne@atd.lv

M.Vaics 67686454

maris.vaics@atd.lv